b'\n_START_ARTICLE_\nToimintaterapia\n_START_PARAGRAPH_\nToimintaterapia on kuntoutusta, jonka tavoitteena on antaa yksil\xc3\xb6lle keinoja selviyty\xc3\xa4 mahdollisimman omatoimisesti oman elinymp\xc3\xa4rist\xc3\xb6ns\xc3\xa4 arkisissa tilanteissa. Terapiassa pyrit\xc3\xa4\xc3\xa4n toiminnalla vaikuttamaan yksil\xc3\xb6n toimintamahdollisuuksiin, joita saattavat rajoittaa erilaiset kehitykselliset h\xc3\xa4iri\xc3\xb6t, ik\xc3\xa4\xc3\xa4ntymisen mukanaan tuomat muutokset, sairaudet tai vammat. Terapian avulla toimintakyky\xc3\xa4 ja kehityst\xc3\xa4 pyrit\xc3\xa4\xc3\xa4n edist\xc3\xa4m\xc3\xa4\xc3\xa4n ja yll\xc3\xa4pit\xc3\xa4m\xc3\xa4\xc3\xa4n opastamalla yksil\xc3\xb6 l\xc3\xb6yt\xc3\xa4m\xc3\xa4\xc3\xa4n ja hallitsemaan keinoja huolehtia itsest\xc3\xa4\xc3\xa4n, olemaan vuorovaikutuksessa muiden ihmisten kanssa, tekem\xc3\xa4\xc3\xa4n ty\xc3\xb6t\xc3\xa4 tai opiskelemaan, viett\xc3\xa4m\xc3\xa4\xc3\xa4n vapaa-aikaa ja leikkim\xc3\xa4\xc3\xa4n._NEWLINE_Toimintakyky\xc3\xa4 ja toimintaterapian tarvetta arvioidaan esimerkiksi testeill\xc3\xa4, haastattelemalla ja havainnoimalla sek\xc3\xa4 eri toimintamuotojen avulla. Toimintamuodot vaihtelevat potilaan yksil\xc3\xb6llisten tarpeiden mukaan, ja niit\xc3\xa4 sovelletaan mahdollisimman mielekk\xc3\xa4\xc3\xa4n kuntoutuksen aikaansaamiseksi. Toimintaterapeutti voi tutustuttaa potilaan my\xc3\xb6s erilaisiin arjen tilanteita helpottaviin apuv\xc3\xa4lineisiin, valmistaa yksil\xc3\xb6llisi\xc3\xa4 ortooseja ja ehdottaa potilaan asuntoon laadittavia muokkauksia mahdollistamaan turvallinen sek\xc3\xa4 itsen\xc3\xa4ist\xc3\xa4 toimintaa ja el\xc3\xa4m\xc3\xa4nlaatua tukeva elinymp\xc3\xa4rist\xc3\xb6. Toimintaterapia voi olla yksil\xc3\xb6- tai ryhm\xc3\xa4terapiaa._NEWLINE_Toimintaterapiaa saa antaa laillistettu kuntoutusalan ammattilainen.'